钦定古今图书集成/明伦汇编/交谊典/第072卷 > 《送友人游蜀序》前人
## 钦定古今图书集成/明伦汇编/交谊典/第072卷 > 《送友人游蜀序》前人

“始吾浥至源之貌，若陇底积雪，耸寒木于云谿；次吾
览至源之文，若骊龙追走，弄明月于泉窟；末吾听至
源之论，若泰山欲雨，倒云气于沧溟。如其貌可以振
肃周行，如其文可以光润石渠，如其论可以感动宣
室。而沦荡江海，垂二十年，则不知天所以生之之意。”
贞元甲乙岁，以亲故劝勉，来游京师。时然后言无辩
以动众；乐然后笑，无欢以接物；义然后取，无食以宁
居。慨然悔之，决策长往。因登紫阁峰而指曰：“西南青
冥，色连岷峨。吾行何归？山尽则住。”翼日，告别于友人
太原王元运。顾谓予曰：“高云出岫，无时雨之会；与风
悠扬，转远而散。若至源者，其犹云耶？”盍亦赠之序，予
和汝。